TARYBOS REGLAMENTAS (EB) Nr. 1921/2004
2004 m. spalio 25 d.
iš dalies keičiantis Reglamentą (EB) Nr. 499/96, atidarantį tam tikrų Islandijos kilmės žuvininkystės produktų ir gyvų arklių Bendrijos tarifines kvotas ir numatantį jų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Pagal 1996 m. kovo 19 d. Tarybos reglamentą (EB) Nr. 499/96, atidarantį tam tikrų Islandijos kilmės žuvininkystės produktų ir gyvų arklių Bendrijos tarifines kvotas ir numatantį jų administravimą (1), Bendrijos tarifinės kvotos buvo atidarytos tokiems žuvininkystės produktams ir gyviems arkliams.
(2)
Dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovakijos ir Slovėnijos (toliau - stojančiosios šalys) dalyvavimo Europos ekonominėje erdvėje buvo susitarta EEE plėtros susitarimu, kurį 2003 m. spalio 14 d. pasirašė Bendrija bei jos valstybės narės, Islandija, Lichtenšteinas, Norvegija ir stojančiosios šalys.
(3)
Kol neužbaigtos EEE plėtros susitarimui priimti reikalingos procedūros, buvo susitarta dėl susitarimo pasikeičiant laiškais, kuris numatytų laikiną EEE plėtros susitarimo taikymą. Šis susitarimas buvo patvirtintas Sprendimu 2004/368/EB (2).
(4)
EEE plėtros sutartyje numatytas 1972 m. EB ir Islandijos laisvosios prekybos susitarimo papildomas protokolas, kuriame numatyta nauja Bendrijos tarifinė kvota žuvininkystės produktams. Ši tarifinė kvota turi būti atidaryta.
(5)
Įprastinis bendrasis muitų tarifas tiems žuvininkystės produktams kiekvienais metais vasario 15 d.-birželio 15 d. laikotarpiu yra netaikomas, todėl tuo laikotarpiu nebūtina naudoti pirmiau paminėtos tarifinės kvotos.
(6)
Dėl to Reglamentas (EB) Nr. 499/96 turi būti iš dalies atitinkamai pakeistas.
(7)
Kadangi EEE plėtros susitarimas įsigaliojo nuo 2004 m. gegužės 1 d., šis reglamentas turėtų būti taikomas nuo tos pačios datos ir įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 499/96 iš dalies keičiamas taip:
1.
1 straipsnis papildomas šia dalimi:
„4. Tarifinė kvota, kurios eilės numeris 09.0792, nesuteikiama prekėms, kurias numatyta išleisti į laisvą apyvartą laikotarpiu nuo vasario 15 d. iki birželio 15 d.“
2.
Priedas iš dalies keičiamas pagal šio reglamento priedą.
2 straipsnis
2004 m. metinis tarifinės kvotos, kurios eilės numeris 09.0792, dydis turi būti sumažintas proporcingai kvotos laikotarpio daliai visomis savaitėmis, kurios praėjo iki datos, pateiktos 3 straipsnio antroje pastraipoje.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 25 d.